b'\n_START_ARTICLE_\nQuebec-toktet\n_START_PARAGRAPH_\nQuebec-toktet eller Walker-toktet til Quebec var et britisk fors\xc3\xb8k p\xc3\xa5 \xc3\xa5 angripe Qu\xc3\xa9bec i 1711 i Dronning Anne-krigen, den nordamerikanske delen av den spanske arvef\xc3\xb8lgekrigen. Det mislyktes etter et skipsforlis i Saint Lawrence-elven den 22. august 1711, da syv transportskip og et lagerskip forliste og 850 soldater druknet. Katastrofen var p\xc3\xa5 denne tiden en av de mest alvorlige sj\xc3\xb8ulykkene i britisk historie._NEWLINE_Toktet var planlagt av administrasjonen til Robert Harley, og basert p\xc3\xa5 planer som opprinnelig var lagt fram i 1708. Harley \xc3\xb8nsket \xc3\xa5 utf\xc3\xb8re toktet som en del av en st\xc3\xb8rre endring i britisk milit\xc3\xa6rpoiltikk, hvor de skulle legge vekt p\xc3\xa5 styrkene sine til sj\xc3\xb8s. Kommandanten for toktet, admiral Hovenden Walker og brigadegeneral John Hill, ble valgt ut p\xc3\xa5 grunn av deres politiske st\xc3\xa5sted  og deres forbindelsene til Kronen. Planene ble holdt hemmelige selv for admiralitetet. Trass i hemmeligheten klarte franske agenter \xc3\xa5 finne ut hva britiane planla og advare myndighetene i Qu\xc3\xa9bec._NEWLINE_Toktet var ventet \xc3\xa5 f\xc3\xa5 alle forsyninger fra Boston, hovedstaden i provinsen Massachusetts Bay, men byen var ikke forberedt da de kom fram og myndighetene m\xc3\xa5tte skrape sammen forsyninger for tre m\xc3\xa5neder. Admiral Walker hadde ogs\xc3\xa5 vansker med \xc3\xa5 f\xc3\xa5 tak i erfarne rormenn og n\xc3\xb8yaktige sj\xc3\xb8kart for \xc3\xa5 seile i farvannet i nedre delen av Saint Lawrence. Toktet n\xc3\xa5dde Saint Lawrence-bukten uten vansker, men t\xc3\xa5ke, vanskelige str\xc3\xb8mforhold og sterk vind gjorde at fl\xc3\xa5ten drev mot nordsiden av Saint Lawrence n\xc3\xa6r et sted som i dag heter Pointe-aux-Anglais, hvor skipet forliste. Etter katastrofen avbr\xc3\xb8t Walker toktet og reiste tilbake til England. Selv om toktet var mislykket, holdt Harley frem \xc3\xa5 realisere \xc2\xabblue watere\xc2\xbb-politikken sin.'